দিল্লি বিস্ফোরণ কাণ্ডে এনআইএ-র হাতে গ্রেফতার উমরের আশ্রয়দাতা

দিল্লি: দিল্লি বিস্ফোরণের ঘটনায় গ্রেফতার আরও এক। এনআইএ-র হাতে গ্রেফতার উমরের আশ্রয়দাতা। এই নিয়ে মোট গ্রেফতারির সংখ্যা ৭। দিল্লিতে বোমা বিস্ফোরণের ঠিক আগে মূল অভিযুক্ত উমর উন নবীে আশ্রয় দেওয়ার অভিযোগে ফরিদাবাদের এক বাসিন্দাকে গ্রেফতার করেছে জাতীয় তদন্তকারী সংস্থা।

জানা গিয়েছে, ধৃতের নাম সোয়েব। ফরিদাবাদের ধৌজের বাসিন্দা সোয়েব বিস্ফোরণের ঠিক আগে মূল অভিযুক্ত উমরকে আশ্রয় দিয়েছিল এবং লজিস্টিক সহায়তা দিয়েছিল। ধৃতকে জিজ্ঞাসাবাদ করে এই ঘটনার আরও তথ্য মিলতে পারে বলে মনে করছেন তদন্তকারীরা। এই ঘটনায় ধৃত মুজাম্মিলকে সঙ্গে নিয়ে সোয়েবের বাসভবনে যায় জাতীয় তদন্কারী সংস্থার টিম। তদন্তকারীরা জানতে পারেন, মুজাম্মিল সোয়েবের বাড়িতে একটি গ্রাইন্ডার এবং একটি বহনযোগ্য চুল্লি মজুত করেছিল। মনে করা হচ্ছে, আইইডি উপাদান তৈরিতে ব্যবহৃত হত ওই সরঞ্জামগুলি।

আরও পড়ুন: দিল্লির বাতাসের মান খারাপ, পিছিয়ে নেই শহর কলকাতাও

উল্লেখ্য, ১০ নভেম্বর সন্ধ্যায় দিল্লিতে লালকেল্লার কাছে হুন্ডাই i20 গাড়িতে বিস্ফোরণের ঘটনা ঘটে। ওই গাড়ির চালক ছিল উমর। লালকেল্লার অদূরে একটি পার্কিংয়ে দুপুরে প্রবেশ করে গাড়িটি। প্রায় তিন ঘণ্টা দাঁড়িয়ে থাকে। সন্ধ্যায় বেরিয়ে যাওয়ার পথে লালকেল্লা মেট্রোর ১ নম্বর গেটের কাছে গাড়িতে বিস্ফোরণ হয়। ঘটনার তদন্ত করছে NIA টিম। সোয়েবকে আদালতে হাজির করিয়ে এনআইএ নিজেদের হেফাজতে নিয়ে জেরা করার আবেদন জানাবে বলে জানা গিয়েছে।